Nuuskommentaar: Byna niemand nou meer beskroomd om ontevredenheid te wys‘n Betoging teen Zuma in Durban. Foto: @DeanMacpherson/Twitter Met die woord “kolonialisme”, wat selfs in die buitelandse pers opslae gemaak het, nou swaar in die weer, is dit tog opmerklik hoeveel ooreenkomste tussen pres. Jacob Zuma se aanvanklike Zoeloefikasie en nou swart beheptheid is. Daar is ook ’n historiese interval wat sterk ooreenkomste toon. Teen die 1700’s was daar ’n groot gaping tussen die Vryburgers aan die Kaap en die koloniale regering gelei deur Willem Adriaan van der Stel. ’n Organisasie waarvan Adam Tas, ’n gebore Nederlander, lid was, die Broederschap, het Van der Stel se regering as korrup beskou. Tas is in 1706 in hegtenis geneem, van opstand aangekla en in die “donker gat”, die keldertronk in die Kasteel, toegesluit. Tas en sy makkers het egter versekering uitgeneem en ’n versoekskrif (klagskrif) wat deur 63 van die 550 Vryburgers geteken is, is reeds per geleentheid regstreeks na die Here Sewentien gestuur. Weens die teenwoordigheid van verskeie Hugenote onder die Vryburgers en Nederland se onwilligheid om die oorlog met Frankryk te eskaleer, word Tas vrygelaat en Willem Adriaan na Nederland teruggeroep. Zuma het geen letterlike “donker gat” waarin hy ministers wat sy “regeerstyl” teengaan kan slinger nie, maar die politieke en sosiale donker gat waarin diegene wat in onguns verval beland, is iets ysliks. Benewens verlies aan status en kader-vriende is daar volgehoue aansprake dat dié mense soos ander bekende politieke opponente deur die veiligheidsdienste onder die vergrootglas gehou word. Daar is selfs sprake dat die persoon se belastingsake tot by die jaar toet onder ’n fyn kam deurgewerk word. Ná Nenegate het sake egter verander. In plaas van iemand in die gat te dompel, verkry die afgedanktes ’n soort heldestatus. Veral as die afgedankte rug styf maak, en sy sê sê, word hy as spreker na byeenkoms op byeenkoms genooi. Nog ’n ooreenkoms is dat verskeie “klagskrifte” oor veral rassistiese vergrype deur die Zuma-regering deur onder meer Solidariteit en AfriForum onder verskeie wêreldinstellings soos VN-agentskappe se aandag gebring is. Net soos met die Vryburgers was daar aanvanklik ’n klein persentasie burgers wat bereid was om die “klagstaat” te onderteken. Nou het meer as 420 000 mense reeds in ’n week ŉ petisie wat vra dat Zuma moet gaan, en wat op WhatsApp versprei word, onderteken. Byna niemand is nou meer te beskroomd om sy ontevredenheid in woord en daad uit te druk nie. Ministers en ander hooggeplaastes wat die geledere om Zuma sluit word deur baie met afsku bejeën, en veral diegene wat aanvanklik weerstand getoon het, maar nou skynbaar soos mak lammetjies teruggedeins het, gaan sukkel om weer die vertroue van die publiek te herwin. Die weer, en die vooruitsigte van reën, gaan vandag eerder die suksesse van die anti-Zuma-optogte bepaal. Daar gaan institusionele dwarsboompogings wees, soos die Tshwane-metro wat die optog vandag na die Uniegebou probeer verbied het. Die stad se DA-burgemeester, Solly Msimanga, het die metropolisie van magsmisbruik beskuldig, aangesien die DA die optog ten volle ondersteun. Die optog is egter deur die hooflanddros goedgekeur ná ’n byna middernagtelike hofaansoek. Intussen, onbewus van die hooflanddros se besluit, het die nasionale polisie nog gewerk op die aanname dat die optog verbied is. In ’n stadium het SAUK-TV berig die optog is deur die polisie en die presidensie verbied. Die presidensie het egter betrokkenheid ontken. Terwyl Suid-Afrika in hierdie “donker gat” ingesuig is, gebeur daar in die buitewêreld belangrike goed waarvan Suid-Afrikaners, en veral beleidmakers, kennis behoort te neem. Seker een van die belangrikste is dat die VSA 60 kruisermisiele van skepe in die Middellandse See op die Siriese lugmagbasis afgevuur het vanwaar die vliegtuie opgestyg het wat ’n dorpie (glo) met gifgas bestook het. Dié Amerikaanse solo-vertoning verteenwoordig nie net ’n skerp afwyking van die Trump-administrasie se houding jeens Sirië nie, maar werp ’n skans tussen Trump en pres. Wladimir Poetin in. Sirië ontken die gasaanvalle, terwyl Rusland meen die rebelle het ’n bergplek vir gifgas gehad wat tydens die lugaanval deur ’n bom getref is. Die VSA laat hom nou nie deur slim praatjies van stryk bring nie en ’n mens kan maar net hoop die intelligensieverslae waarop Trump gereageer het, was van ’n baie hoër kwaliteit as die “intelligensie”-verslag wat Zuma gebruik het om Pravin Gordhan mee af te dank. Dié verslag is opsigtelike prulwerk. Die aandag is ook nou skerp op aanduidings gevestig dat Trump die VSA eenvoudig eensydig sal laat optree as die VN of ander liggame voete sleep. Trump het reeds gedreig dat hy die VSA eensydig sal laat optree as Noord-Korea sy hand oorspeel. Tradisioneel was Noord-Korea onaantasbaar tensy China, se beskermheer, tot optrede instem. Die internasionale spelreëls is nou skynbaar aan die verander en om ’n wêreld te skep waarin diegene wat nie inval by die grense wat die groot moondhede trek nie, kan groot teenspoed kry.